मिसेज मोटवाणी को नंदिता प्यार करना नहीं सिखा पाई, लेकिन उसके व्हाट्सएप ग्रुप में इश्क करने वालों की संख्या बढ़ गई
प्यार पाना है तो प्यार देना सीखें। एक बार अपने दिल से कड़वाहट तो निकाल कर देखें, प्यार खुद-ब-खुद आपकी जिंदगी में चला आएगा।
“हम चाहते हैं कि हमारी संस्था ‘उलझन सुलझाएं’ का आप अध्यक्ष पद ग्रहण करें। आपका सोशल स्टेटस और जिस तरह से आप सामाजिक कार्यों से जुड़ी हुई हैं, उसे देखते हुए हमारी संस्था के संस्थापक ने यह निर्णय लिया है,” मिसेज रमणी मोटवाणी ने अपनी थुलथुल काया को कुर्सी में बार-बार एडजस्ट करने की कोशिश करते हुए कहा।
उनके बड़े से गोल चेहरे और मोटे होंठों पर फैली मुस्कान, पल भर को तो नंदिता को भी भयभीत कर गई। ‘फटा ढोल’ यकायक उसके मन में ख्याल आया। बहुत ही कर्कश आवाज थी उनकी। स्वर में मिठास न हो तो समस्याओं से जूझ रहीं स्त्रियों की उलझन वह कैसे सुलझा पाती होंगी। प्यार और स्नेह का स्पर्श उनके व्यक्तित्व से कहीं से भी प्रस्फुटित नहीं हो रहा था।
“मैडम हमारी संस्था के साथ वर्षों से जुड़ी हुई हैं और इसकी आजीवन सदस्य हैं। न जाने कितनी महिलाओं और लड़कियों की समस्या सुलझा चुकी हैं,” मिसेज मोटवाणी की बगल में बैठी हरजिंदर कौर ने कहा। पतली-दुबली 5 फुट 8 इंच लंबी हरजिंदर कौर के चेहरे पर सौम्यता थी। बात करते हुए शालीनता भी दिखी।
“देखिए, मुझे लोगों की मदद करने में खुशी मिलती है, इसलिए थोड़ा बहुत सोशल वर्क कर लेती हूं। अध्यक्ष पद पाने की मेरी कोई चाह नहीं है। पता नहीं मैं कितना वक्त दे पाऊं। एक साल पहले ही मेरी शादी हुई है और घर-परिवार की जिम्मेदारी मेरी प्राथमिकता है।” नंदिता बोली। “आप चाहें तो मेरी मां को अध्यक्ष बना सकती हैं। उन्हीं से प्रेरित होकर मैं भी समाज सेवा से जुड़ी हूं।”
“हम आपकी मां के कार्यों से भी अवगत हैं, किंतु असल में हम एक युवा चेहरे को ही अध्यक्ष पद सौंपना चाहते हैं ताकि एक मिसाल कायम की जा सके और अधिक से अधिक युवा लड़कियां निसंकोच अपनी उलझन लेकर हमारे पास आ सकें,” रमणी मोटाणी कुछ कहतीं, उससे पहले ही बहुत ही धीर-गंभीर ढंग से अपनी बात रखी हरजिंदर कौर ने।
“मैं कोशिश करूंगी कि अपने पद के साथ पूरा न्याय कर सकूं,” आखिरकार अपनी सहमति देते हुए नंदिता ने कहा।
‘उलझन सुलझाएं’ संस्था का ऑफिस ठीक-ठाक ही था। 3 कमरों के फ्लैट को ऑफिस का रूप दिया गया था। हफ्ते में दो-तीन दिन, तीन-चार घंटों के लिए वहां जाकर बैठने लगी नंदिता। ज्यादातर लड़कियों और महिलाओं की समस्याएं वैवाहिक मामलों से जुड़ी थीं। वह बहुत ध्यान से उनकी बातें सुनती।
हालांकि उसके विवाहित जीवन का अनुभव बहुत बड़ा नहीं था, लेकिन अपने विवाह के एक वर्ष को ही जिया था उसने और उसी में जान लिया था कि प्यार और समर्पण से रिश्ते को मधुर बनाया जा सकता है। पति-पत्नी दोनों बराबर हैं, यह समझने पर संबंधों में कटुता नहीं आती। लेकिन समस्याएं इसलिए पैदा होती हैं कि एक तरफ तो स्त्रियां बराबरी का डंका पीटती हैं और दूसरी ओर पति से अपेक्षा रखती हैं कि वही उनकी सारी जिम्मेदारियां उठाए। हमेशा आजादी पाने को बेताब स्त्रियां पति के सामने खुद को ‘अबला’ मानने का ढोंग कर उन्हें भावनात्मक रूप से ब्लैकमेल करती रहती हैं।
“मैं तो एक बात जानती हूं कि पति या ससुराल वालों के जुल्म सहने की जरूरत ही क्या है। सीधे तलाक लो। नंदिता, मैं तो अब तक न जाने कितने तलाक करवा चुकी हूं। आखिर हमारी संस्था के पास एक से एक बढ़िया वकील जो हैं। मुझे ही देखो इस समय मेरी उम्र 45 साल है। शादी के 6 महीने बाद ही पति पर केस ठोक दिया था और चालीस लाख लेकर ही उसे तलाक दिया। अब ठाठ से रहती हूं, कोई पाबंदी नहीं है,” मिसेज मोटवाणी ने गर्व से कहा तो उनकी थुलथुल काया कुछ और ज्यादा ही फूल गई।
“पर तलाक कोई समाधान तो नहीं है,” नंदिता बोली तो मिसेज मोटवाणी ने बुरा-सा मुंह बनाया।
“अभी नई-नई शादी हुई है न तुम्हारी। इसलिए ऐसा कह रही हो। थोड़े दिन रुक जाओ फिर जान जाओगी ये पति कैसे रंग बदलते हैं। ये पुरुष तो होते ही हैं धोखेबाज…” अपनी फूलती सांसों को काबू में रखने की कोशिश में जरूरत से ज्यादा हाइपर हो गई थीं मिसेज मोटवाणी।
“फेमिनिज्म के नाम पर जो पुरुष विरोधी मोर्चा आजकल खोला जाने लगा है मैं उसके बिल्कुल विरुद्ध हूं। गलती स्त्री पुरुष दोनों से होती है। बस कठघरे में पुरुष को ही खड़ा कर दिया जाता है। तलाक की सलाह देना मेरी राय में उचित नहीं है। समाधान और तरीके से भी ढूंढा जा सकता है। आप चाहें तो मैं यह पद छोड़ सकती हूं,” नंदिता क्रोधित हो उठी थी।
अपने वैवाहिक जीवन पर टिप्पणी करने का अधिकार वह किसी को नहीं दे सकती। वह खुश है अपने पति श्री के साथ। प्रेम के हिंडोले में झूलते हुए दोनों ही एक दूसरे को मान-सम्मान देते हैं। थोड़ी बहुत नोक-झोंक तो जीवन को स्पाइसी बनाने के लिए जरूरी भी है। पर प्यार क्या होता है, यह उसने श्री के सान्निध्य में ही महसूस किया है। जरूरी नहीं कि हर पुरुष ही बुरा हो। क्या स्त्री बुरी नहीं हो सकती, उसकी गलती नहीं हो सकती?
जानती थी कि मिसेज मोटवाणी से इस बारे में बहस करना बेकार है। उनकी सोच के साथ वह टक्कर नहीं लेना चाहती।
“नंदिता, इस 8 मार्च को हम तुम्हारा सम्मान करना चाहते हैं। महिलाओं के लिए एक उदाहरण बनाओ और उन्हें बताओ कि वे अपने हक के लिए लड़ें, पुरुषों को पैरों तले रौंदने में हिचकिचाए नहीं।” मिसेज मोटवाणी ने महिला दिवस आने से एक हफ्ते पहले कहा तो नंदिता को उनकी बात सुन बहुत कोफ्त हुई।
“मुझे किसी तरह के सम्मान की जरूरत नहीं है। न ही मैं महिला दिवस मनाने की पक्षधर हूं। बेकार में तालियां बजवाना मुझे पसंद नहीं। रही बात पुरुषों को नीचा दिखाने की, तो मैं यही कहूंगी कि एक बार प्रेम करके देखिए, फिर आप प्रेम की ताकत जान जाएंगी। प्यार में सराबोर होंगी तो पुरुषों से नफरत करना छोड़ देंगी।
हर पुरुष निष्ठुर या जुल्म करने वाला नहीं होता। बराबरी का हक चाहती हैं तो पुरुष के साथ कंधे से कंधा मिलाकर चलें। प्यार पाना है तो प्यार देना सीखें। एक बार अपने दिल से कड़वाहट तो निकाल कर देखें, प्यार खुद-ब-खुद आपकी जिंदगी में चला आएगा,”
नंदिता की बात सुन अवाक रह गईं मिसेज मोटवाणी। उन्हें लगा कि जैसे उनके गाल पर उसने थप्पड़ मार दिया हो।
‘हूंह, समझती क्या है अपने आपको यह कल की लड़की। तलाक चाहिए होगा तो यहीं आएगी मेरे पास,’ मिसेज मोटवाणी मन ही मन बड़बड़ाईं।
संस्था के ऑफिस से बाहर निकल सुकून मिला उसे। अगले दिन ही उसने अपना इस्तीफा भेज दिया। उसका फोन अभी लगातार बजता रहता है, क्योंकि जो लड़कियां संस्था के माध्यम से उसके संपर्क में आई थीं, उन्हें उससे बात करना अच्छा लगता था। और उलझनें सुलझाते हुए लड़कियों को, महिलाओं को, प्यार को समझने के लिए नंदिता प्रेरित करती रहती है।
‘प्यार खुद-ब-खुद चला आएगा’ नाम से उसने एक व्हाट्सएप ग्रुप बनाया है। उससे जुड़ने वालों की संख्या लगातार बढ़ती जा रही है, जिसमें पुरुष भी हैं।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें